
PËR RISHIKIMIN E APLIKIMIT TË “WONDER POWER ”  SHA PËR MARRJE TË   LICENCËS PËR IMPORTIN E ENERGJISË ELEKTRIKE

Në mbështetje të ligjit nr.9072, datë 22.5.2003 “Për sektorin e energjisë elektrike”, neni 13 pika 1; ligjit nr.8485, datë 12.5.1999 “Kodi i Procedurave Administrative” neni 7, Bordi i Komisionerëve të Entit Rregullator të Sektorit të  Energjisë Elektrike, në mbledhjen e tij të datës 19.10.2006, mbasi shqyrtoi kërkesën e paraqitur nga shoqëria ‘Wonder Power”  sh.a. për shfuqizimin ose ndryshimin e afatit të përcaktuar në vendimin e Bordit të Komisionerëve  nr.38 datë 13.6.2006,    
Konstaton se:
- Kërkesa për shfuqizimin ose ndryshimin e afatit të përcaktuar në pikën 2 të vendimit nr.38, datë 13.6.2006 paraqitet më datë 18.10.2006, në një kohë kur ky vendim ka humbur fuqinë juridike që nga data 13.9.2006; 
- kushti i vendosur në vendimin nr.38, datë 13.6.2006, për dërgimin në ERE të marrëveshjes për lejimin e tranzitimit nga sistemet e transmetimit të shteteve nga ku importohet energjia,  është hequr me vendimin e Bordit të Komisionerëve nr.69, datë 19.10.2006 “Për disa ndryshime në rregulloren për procedurat e licencimit”.    
Në bazë të konstatimeve të përmendura më sipër dhe në mbështetje të ushtrimit të pushtetit diskrecial të dhënë administratës publike  nga ligji nr.8485, datë 12.5.1999 “Kodi i Procedurave Administrative” neni 7,  dhe kompetencës së ERE-s për dhënien e licencave në ushtrimin e aktiviteteve në  sektorin e energjisë  elektrike në bazë të ligjit nr.9072, datë 22.5.2003 “Për sektorin e energjisë elektrike”, të ndryshuar,   Bordi i Komisionerëve të Entit Rregullator të Sektorit të  Energjisë Elektrike 

VENDOSI:

1. Të mos miratojë kërkesën për shfuqizim apo ndryshim të afatit të përcaktuar në pikën 2 të vendimit të Bordit të Komisionerëve nr.38, datë 13.6.2006.  
2. Të rishikojë  aplikimin e datës 17.3.2006 të “Wonder Power” sh.a. për marrjen e licencës në aktivitetin e importit të energjisë elektrike në kuptim të ndryshimeve në rregulloren për procedurat e licencimit.

3. Ngarkohet Departamenti i Licencimit dhe Monitorimit dhe Departamenti i Çështjeve Ligjore dhe Marrëdhënieve me Publikun për rishqyrtimin e këtij aplikimi.  
4. Ky vendim hyn në fuqi menjëherë dhe botohet në Fletoren Zyrtare.

